時宰生日詩六首  其六
作者：周紫芝
朝代：宋

paragraphs: 太極肇兩儀，君臣亦爰分。
風后力牧來，於今幾何人。
中古稱伊周，當代知無倫。
公功出其上，未易今昔論。
功固未易論，報亦難具陳。
傑閣標盛德，備燕昭庸勳。
丹青繪縑素，奎畫形絲綸。
凌烟古亦有，兹實所未聞。
何勞不羅拜，金猊祝爐芬。
永相天自許，耆壽尊師臣。